**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Χρηματιστηρίου Αξιών Κύπρου του 2023 Νόμος του 2022»**

Παρόντες:

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Αλέκος Τρυφωνίδης

Ονούφριος Κουλλά **Μη μέλη της επιτροπής:**

Σάβια Ορφανίδου Σταύρος Παπαδούρης

Αντρέας Καυκαλιάς

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 20 Φεβρουαρίου και στις 6 Μαρτίου 2023. Στην πρώτη συνεδρίαση της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, καθώς και ο πρόεδρος του Χρηματιστηρίου Αξιών Κύπρου (ΧΑΚ).

Σημειώνεται ότι στο πλαίσιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Άριστος Δαμιανού και Ηλίας Μυριάνθους.

Ο προϋπολογισμός του ΧΑΚ για το έτος 2023 προβλέπει δαπάνες ύψους €6.413.737 και έσοδα ύψους €5.134.755, τα οποία προέρχονται από ετήσιες συνδρομές και άλλα ετήσια δικαιώματα (€2.179.413), δικαιώματα εγγραφής και άλλα πάγια δικαιώματα (€254.591), τέλη για αμοιβαία κεφάλαια (€19.000), τόκους εισπρακτέους (€54.320) και διάφορα άλλα έσοδα (€2.627.431).

Οι προβλεπόμενες δαπάνες του ΧΑΚ για το έτος 2023 αναλύονται ως ακολούθως:

1. Τακτικές δαπάνες (€5.835.067), οι οποίες αφορούν κυρίως τα εξής:

α. Αποδοχές προσωπικού και αντιμισθία μελών συμβουλίου (€3.720.695).

β. Διάφορα έξοδα (€1.416.533).

γ. Έξοδα λειτουργίας γραφείου (€299.649).

δ. Έξοδα δημοσίευσης, προβολής, προώθησης, δημόσιων σχέσεων και άλλα έξοδα (€282.789).

2. Κεφαλαιουχικές δαπάνες (€528.670), οι οποίες αφορούν κυρίως τα εξής:

α. Μηχανογράφηση συστημάτων κοινής πλατφόρμας (€91.000).

β. Υποδομή για εκκαθάριση της αγοράς ηλεκτρικής ενέργειας Κύπρου (€210.859).

γ. Υλοποίηση στρατηγικών σχεδιασμών του ΧΑΚ (€70.000).

δ. Μηχανογραφημένο εξοπλισμό και υπηρεσίες (€112.301).

3. Μη προβλεπόμενες δαπάνες και αποθεματικό (€50.000).

Σύμφωνα με τα στοιχεία που κατατέθηκαν, ο προϋπολογισμός του ΧΑΚ για το έτος 2023 είναι ελλειμματικός κατά €1,3 εκατομ., ενώ, συγκρινόμενος με τον αντίστοιχο προϋπολογισμό για το έτος 2022, παρουσιάζει αύξηση εσόδων κατά 4,3% και αύξηση δαπανών κατά 6,1%. Ο προϋπολογισμός του ΧΑΚ αναμένεται να συνεχίσει να είναι ελλειμματικός και για τα επόμενα δύο έτη, ενώ το προϋπολογιζόμενο έλλειμμα θα καλυφθεί από τα ταμειακά διαθέσιμα του οργανισμού.

Σύμφωνα με τα ίδια στοιχεία, οι τακτικές δαπάνες, εξαιρουμένων των δαπανών προσωπικού, ανέρχονται περίπου στα €2,1 εκατομ. και είναι αυξημένες κατά 6,4% σε σχέση με το έτος 2022, ενώ οι κεφαλαιουχικές δαπάνες ανέρχονται στο €0,5 εκατομ. και είναι μειωμένες κατά 16% σε σχέση με το έτος 2022.

Στο πλαίσιο της συζήτησης ο πρόεδρος του ΧΑΚ ανέλυσε τις επιμέρους πρόνοιες του υπό αναφορά προϋπολογισμού και δήλωσε μεταξύ άλλων τα ακόλουθα:

1. Το XAK προχωρά στην υλοποίηση του στρατηγικού σχεδιασμού του μέσω της προώθησης σειράς νέων αναπτυξιακών πρωτοβουλιών, ώστε να επανακτήσει σημαντικό ρόλο στις νέες συνθήκες οικονομικής ανάπτυξης, εκ των οποίων οι σημαντικότερες αφορούν στην αποκρατικοποίηση του ΧΑΚ, στη δραστηριοποίησή του στον τομέα της ενέργειας και στην παροχή άλλων υπηρεσιών.

2. Από το 2018 το ΧΑΚ συμμετέχει με ποσοστό ύψους 10% στο κεφάλαιο του Ελληνικού Χρηματιστηρίου Ενέργειας με αρχικό κόστος επένδυσης €500.000, γεγονός που έχει αποφέρει στον οργανισμό κατά το έτος 2022 μέρισμα ύψους €50.000. Η αξία της επένδυσης αυτής ανέρχεται στα €2 εκατομ. και αποτελεί σημαντικό στοιχείο του ενεργητικού του οργανισμού.

3. Εντός του έτους 2022 το ΧΑΚ συνήψε συμφωνία με τον Διαχειριστή Συστήματος Μεταφοράς Κύπρου (ΔΣΜΚ) για τη διενέργεια εργασιών εκκαθάρισης και χρηματικού διακανονισμού της ανταγωνιστικής αγοράς ηλεκτρισμού, η οποία αναμένεται να λειτουργήσει εντός του 2023.

4. Το ΧΑΚ ενεργεί ως εκπλειστηριαστής των δικαιωμάτων εκπομπής αερίων θερμοκηπίου στο Ευρωπαϊκό Χρηματιστήριο Ενέργειας εκ μέρους της Κυπριακής Δημοκρατίας. Επιπροσθέτως, ο οργανισμός δραστηριοποιείται στον τομέα των Συλλογικών Επενδυτικών Σχεδίων (Funds), ενώ παράλληλα παρέχει υπηρεσίες στο Υπουργείο Οικονομικών για ομόλογα σε φυσικά πρόσωπα.

5. Το ΧΑΚ έχει υποβάλει πρόσφατα σχετική πρόταση στο Υπουργείο Γεωργίας, Αγροτικής Ανάπτυξης και Περιβάλλοντος για σύσταση και λειτουργία ειδικής ηλεκτρονικής πλατφόρμας για την εμπορία γεωργικών προϊόντων. Σημειώνεται ότι το έργο αυτό περιλαμβάνεται στο Σχέδιο Ανάκαμψης και Ανθεκτικότητας.

7. Στην προσπάθεια συγκράτησης των δαπανών του το ΧΑΚ εφαρμόζει νέες ρυθμίσεις για την κάλυψη των αναγκών του σε προσωπικό, όπως η ανάθεση έργου και η αγορά υπηρεσιών. Παράλληλα, ο οργανισμός προχώρησε στη μετακίνηση μέρους του προσωπικού του σε άλλους οργανισμούς είτε σε μόνιμη βάση είτε με αποσπάσεις, διατηρώντας μόνο το απαραίτητο προσωπικό για την εύρυθμη λειτουργία του. Περαιτέρω, ενόψει της επικείμενης αποκρατικοποίησής του, το ΧΑΚ περιορίστηκε σε άκρως αναγκαίες δαπάνες εξοπλισμού, νέων συστημάτων και αναβαθμίσεων, ενώ με τη συμφωνία συνεργασίας με το Χρηματιστήριο Αθηνών, αξιοποιεί προσφερόμενες συνέργειες, τεχνογνωσία και οικονομίες κλίμακας, που περιορίζουν σημαντικά τα έξοδά του.

Στο πλαίσιο της εξέτασης του υπό αναφορά προϋπολογισμού την επιτροπή απασχόλησε το ζήτημα που αφορά στην αποκρατικοποίηση του ΧΑΚ και ειδικότερα στο χρονοδιάγραμμα υλοποίησης της εν λόγω διαδικασίας.

Συναφώς, ο πρόεδρος του ΧΑΚ δήλωσε σε σχέση με το εν λόγω θέμα ότι το ΧΑΚ υπέγραψε στις 6 Απριλίου 2022 συμφωνία με εμπειρογνώμονες στους οποίους ανατέθηκε η ετοιμασία επιχειρηματικού πλάνου, καθώς και η ανάληψη του χειρισμού των νομικών θεμάτων για την επιλογή κατάλληλου στρατηγικού επενδυτή για τον οργανισμό. Ως εκ τούτου, έχει καταρτιστεί προσχέδιο νομοσχεδίου που διέπει την αποκρατικοποίηση του ΧΑΚ, το οποίο έχει αποσταλεί για σχόλια στο Υπουργείο Οικονομικών, στην Κεντρική Τράπεζα της Κύπρου, καθώς και στην Επιτροπή Κεφαλαιαγοράς Κύπρου και το οποίο αναμένεται σε σύντομο χρονικό διάστημα να προωθηθεί για νομοτεχνικό έλεγχο στη Νομική Υπηρεσία της Δημοκρατίας και ακολούθως να κατατεθεί στη Βουλή.

Η Κοινοβουλευτική Επιτροπή Οικονομικών και Προϋπολογισμού, αφού διεξήλθε τις επιμέρους πρόνοιες του νομοσχεδίου, κατέληξε στις ακόλουθες θέσεις:

1. Η πρόεδρος και το μέλος της βουλευτές της κοινοβουλευτικής ομάδας του Δημοκρατικού Κόμματος, καθώς και τα μέλη της βουλευτές του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του Χρηματιστηρίου Αξιών Κύπρου για το έτος 2023.

2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής του Εθνικού Λαϊκού Μετώπου, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

Στη βάση των πιο πάνω θέσεων η Κοινοβουλευτική Επιτροπή Οικονομικών και Προϋπολογισμού με την παρούσα έκθεσή της υποβάλλει το υπό αναφορά νομοσχέδιο για τη λήψη τελικής απόφασης κατά τη συζήτησή του στην ολομέλεια του σώματος.

7 Μαρτίου 2023

Αρ. Φακ.: 23.01.063.216-2022

ΑΚ/ΓΧ/ΧΧΡ